KLASA: Pp-242/23

URBROJ: 711-02-01/05-2024-10

Zagreb, 8. listopada 2024.

**ŽELJKO DOMITROVIĆ**

**član Uprave trgovačkog društva Croata**

**d.o.o. za informacijsku djelatnost**

**Predmet: ŽELJKO DOMITROVIĆ, član Uprave trgovačkog društva Croata d.o.o. za**

**informacijsku djelatnost**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 8. listopada 2024. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je 27. rujna 2023. na temelju prijave otvorilo predmet protiv obveznika Željka Domitrovića, člana Uprave trgovačkog društva Croata d.o.o. za informacijsku djelatnost, koji se vodi pod klasifikacijskom oznakom KLASA: Pp-242/23. U prijavi je navedeno da imenovani obveznik ima suprugu koja je nakon raspisanog natječaja Agencije za plaćanja u poljoprivredi, ribarstvu i ruralnom razvoju (u daljnjem tekstu: APPRRR) dana 2. kolovoza 2023. za prijam u radni odnos na određeno vrijeme odabrana Odlukom o izboru i prijmu radnika u radni odnos dana 15. rujna 2023. te da se sumnja na sukob interesa očituje u tome što su supružnici Domitrović korisnici mjera APPRRR-a duži niz godina što se može iščitati iz njegove imovinske kartice.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu odredbi navedenog Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da Željko Domitrović obnaša dužnost člana Uprave trgovačkog društva Croata d.o.o. za informacijsku djelatnost, kojemu su osnivači Grad Na Moru, Općina Sveti Filip i Jakov, Općina Pakoštane i Općina Pašman, slijedom čega je isti u obvezi postupati sukladno odredbama ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Uvidom u imovinsku karticu obveznika Željka Domitrovića, podnesenu 27. siječnja 2023. povodom godišnje obveze podnošenja za 2022. godinu, utvrđeno je da je obveznik u rubrici „Podatci o bračnom drugu/životnom partneru/izvanbračnom drugu“ naveo suprugu ……………., OIB: ……………, za koju je u rubrici „Iznos plaće bračnog druga/izvanbračnog druga/životnog partnera na mjesečnoj razini po poslodavcu“ naveo radni odnos kod poslodavca Guste i family od 1. srpnja 2022. do 4. studenoga 2022.

Obveznik je u rubrici „Dužnost za koju se podnosi imovinska kartica“ naveo da dužnost člana Uprave trgovačkog društva Croata d.o.o. za informacijsku djelatnost obnaša volonterski, a u rubrici „Drugi posao obveznika tijekom obnašanja dužnosti“ naveo je radno mjesto agronoma u trgovačkom društvu Bio svijet d.o.o. te je u rubrici „ Podatci o ostalim prihodima“ naveo mjesečni primitak od 46,32 eura od istog trgovačkog društva po osnovi nesamostalnog rada.

U rubrici „Subvencije/donacije/poticaji/stipendije u korist obveznika/bračnog druga/maloljetnog djeteta/poslovnog subjekta samostalne djelatnosti“ obveznik je naveo poticaje APPRRR-a koje prima bračni drug.

Uvidom u imovinsku karticu obveznika Željka Domitrovića, podnesenu 1. veljače 2024. povodom godišnje obveze podnošenja za 2023. godinu, utvrđeno je da je obveznik u rubrici „Dužnost za koju se podnosi imovinska kartica“ naveo da dužnost člana Uprave trgovačkog društva Croata d.o.o. za informacijsku djelatnost obnaša profesionalno, a u rubrici „Drugi posao obveznika tijekom obnašanja dužnosti“ naveo je radno mjesto agronoma u trgovačkom društvu Bio svijet d.o.o. te je u rubrici „ Podatci o ostalim prihodima“ naveo mjesečni primitak od 46,32 eura od istog trgovačkog društva po osnovi nesamostalnog rada.

Obveznik je u istoj imovinskoj kartici u rubrici „Ostali podaci o bračnom drugu/izvanbračnom drugu/životnom partneru“ naveo zaposlenje supruge u APPRRR-u od kraja listopada 2023.

Povjerenstvo je u svrhu utvrđivanja činjenica u postupku iz svoje nadležnosti od APPRRR-a dopisom od 31. srpnja 2024., KLASA: Pp-242/23, URBROJ: 711-02-01/05-2024-03, zatražilo dostavu očitovanja je li ……………………………….., OIB: ………………., zaposlena u toj Agenciji te ako jest, pozvalo je dostaviti cjelokupnu dokumentaciju postupka po provedenom javnom natječaju za njeno zapošljavanje.

APPRRR je na spomenuto traženje odgovorio dopisom od 13. kolovoza 2024. KLASA: 023-04/24-01/0001, URBROJ: 343-0601/01-24-002, u kojem je navedeno da je Dubravka Sambunjak Domitrović zaposlena 30. listopada 2023. na određeno vrijeme od jedne godine zbog povećanog opsega poslova u Podružnici u Zadarskoj županiji u APPRRR-u.

U privitku navedenog dopisa dostavljena je dokumentacija provedenog postupka javnog natječaja za prijam u radni odnos na određeno vrijeme od godinu dana zbog povećanog opsega poslova kako slijedi:

* dopis Ministarstva poljoprivrede od 6. srpnja 2023. KLASA: 119-01/23-01/19, URBROJ: 525-04/43-23-2, upućen APPRRR-u kojim je dana suglasnost za novo zapošljavanje u APPRRR-u, među ostalim, i dva stručna savjetnika – kontrolora u Podružnici u Zadarskoj županiji,
* tekst Javnog natječaja APPRRR-a za prijam u radni odnos na određeno vrijeme od godinu dana zbog povećanog opsega poslova, među ostalim, i dva stručna savjetnika – kontrolora u Podružnici u Zadarskoj županiji, objavljen 2. kolovoza 2023. u „Narodnim novinama“ br. 90/23.,
* prijavu ………………………………….. na javni natječaj za radno mjesto stručnog savjetnika – kontrolora u Podružnici u Zadarskoj županiji s pratećom dokumentacijom,
* Izvješće o provedenom postupku Javnog natječaja za prijam u radni odnos na određeno vrijeme i rang lista kandidata od 14. rujna 2023., KLASA: 110-01/23-02/0007, URBROJ: 343-0301/01-23-005,
* Evaluacijski obrazac za prijavu …………………………,
* Odluku o izboru i prijmu radnice ………………………………… u radni odnos od 15. rujna 2023. KLASA: 112-03/23-01/0353, URBROJ: 343-0601/05-23-002,
* Ugovor o radu sklopljen 30. listopada 2023. između APPRRR-a i Dubravke Sambunjak Domitrović za zasnivanje radnog odnosa na određeno vrijeme od jedne godine, na razdoblje o 30. listopada 2023. do 29. listopada 2024. zbog povećanog opsega poslova uz probni rad od tri mjeseca,
* Izjavu o potencijalnom sukobu interesa/postojanju sukoba interesa te Izjavu o povjerljivosti i nepristranosti ………………………………...

Također, Povjerenstvo je od Ministarstva financija, Porezne uprave, dopisom od 31. srpnja 2024., KLASA: Pp-242/23, URBROJ: 711-02-01/05-2024-04, zatražilo dostavu podatka je li obveznik Željko Domitrović u razdoblju od 25. prosinca 2021. primio plaću ili naknadu od trgovačkog društva Bio svijet d.o.o., OIB: 13250047226, te ako jest, u kojim iznosima i kada su bile isplate.

Ministarstvo financija, Porezna uprava na spomenuto je traženje odgovorila dopisom od 21. kolovoza 2024. KLASA: 410-01/24-01/189, URBROJ: 513-07-13-24-5, u kojem je navedeno da je obvezniku Željku Domitroviću od 25. prosinca 2021. od strane trgovačkog društva Bio svijet d.o.o. isplaćen primitak po osnovi plaće u mjesečnim iznosima od 349,19 kuna neto u razdoblju od 28. prosinca 2021. do 27. prosinca 2022., potom u mjesečnim iznosima od 46,35 eura neto u razdoblju od 30. siječnja 2023. do 14. veljače 2023., zatim u mjesečnim iznosima od 46,37 eura neto u razdoblju od 14. ožujka 2023. do 13. prosinca 2023. te u mjesečnim iznosima od 47,80 eura neto u razdoblju od 14. siječnja 2024. do 13. kolovoza 2024.

Povjerenstvo je od Hrvatskog zavoda za mirovinsko osiguranje, Područne službe u Splitu, dopisom od 31. srpnja 2024., KLASA: Pp-242/23, URBROJ: 711-02-01/05-2024-05, zatražilo dostavu podatka je li obveznik Željko Domitrović u razdoblju od 25. prosinca 2021. bio zaposlenik trgovačkog društva Bio svijet d.o.o., OIB: 13250047226, te ako jest, u kojem razdoblju.

Hrvatski zavod za mirovinsko osiguranje, Područna služba u Splitu na spomenuto je traženje odgovorila dopisom od 7. kolovoza 2024. KLASA: 140-01/24-35-58, URBROJ: 341-18-11/1-211-2, u kojem je navedeno da je obveznik Željko Domitrović prijavljen u radni odnos kod poslodavca Bio svijet d.o.o. u razdoblju od 1. prosinca 2015. i dalje na 1 sat i 36 minuta dnevno po osnovi članka 18.a i 18.b Zakona o radu.

Uvidom u podatke sudskog registra Trgovačkog suda u Zadru za trgovačko društvo Bio svijet d.o.o. utvrđeno je da obveznik Željko Domitrović nije osnivač/član tog društva niti je osoba ovlaštena za njegovo zastupanje.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. točkom 6. ZSSI-a propisano je da su povezane osobe u smislu tog Zakona osobe navedene u točki 3. tog stavka (član obitelji obveznika je bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom, a prema članku 5. stavku 1. točki 8. ZSSI-a privatni interes obuhvaća imovinsku i neimovinsku korist obveznika i povezanih osoba.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Prema stavku 2. istoga članka ZSSI-a obveznici su osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali, a prema stavku 3. obveznici ne smiju koristiti javnu dužnost za osobni probitak ili probitak osobe koja je s njima povezana niti smiju biti u kakvom odnosu ovisnosti prema osobama koje bi mogle utjecati na njihovu objektivnost.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes.

Člankom 9. stavkom 2. ZSSI-a propisano je da će se obveznik, ako zakonom nije drukčije propisano, izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da imovinska kartica sadrži podatke o osnovnom osobnom stanju obveznika, njegova partnera i maloljetne djece, dužnostima obveznika koje obavlja profesionalno ili neprofesionalno, o ostalim dužnostima koje obnaša odnosno djelatnostima koje obavlja, kao i o djelatnosti koju je obavljao neposredno prije stupanja na dužnost unazad dvije godine i u razdoblju od 12 mjeseci nakon prestanka obnašanja dužnosti, o članstvima i funkcijama obveznika u drugim pravnim osobama, udruženjima i organizacijama.

Člankom 10. stavkom 3. ZSSI-a propisano je da imovinska kartica sadrži podatke o imovini obveznika, njegova partnera i maloljetne djece, stečene po svim pravnim osnovama.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Uzimajući u obzir okolnosti iz prijave mogućeg sukoba interesa obveznika Željka Domitrovića, kao i činjenice utvrđene uvidom u podatke navedene u imovinskim karticama istog obveznika te uvidom u prikupljene podatke i očitovanja tijela javne vlasti, Povjerenstvo je utvrdilo da obveznik ni na koji način nije sudjelovao u postupku zapošljavanja supruge u APPRRR-u slijedom čega nije utvrđeno da bi svojim postupanjem povrijedio odredbe članka 9. ZSSI-a.

Nadalje, činjenicu zaposlenja supruge u APPRRR-u obveznik je deklarirao u imovinskoj kartici podnesenoj 1. veljače 2024., a također je u obje imovinske kartice od 27. siječnja 2023. i 1. veljače 2024. naveo primitak poticaja (potpora) APPRRR-a od strane bračnog druga.

Okolnost primanja poticaja (potpora) APPRRR-a od strane supruge obveznika te njeno zapošljavanje u istoj Agenciji nije okolnost koju bi Povjerenstvo ispitivalo u kontekstu povrede odredbi ZSSI-a od strane obveznika budući da navedeni Zakon ne sadrži odredbe koje bi navedeno zabranjivale ili propisivale ispunjenje dodatnih uvjeta. Naime, člankom 21. ZSSI-a uređen je postupak u slučaju kad tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji ima 5% ili više udjela u vlasništvu, što ovdje nije slučaj budući da se poticaji (potpore) ne stječu od tijela u kojem obveznik obnaša javnu dužnost, tj. od trgovačkog društva Croata d.o.o. za informacijsku djelatnost, već od APPRRR-a u kojem obveznik ne obnaša javnu dužnost.

Povjerenstvo nadalje ističe da je iz dostavljenih očitovanja i podataka tijela javne vlasti utvrđeno da je obveznik Željko Domitrović u trgovačkom društvu Bio svijet d.o.o. zaposlen na 1 sat i 36 minuta dnevno u kontinuitetu od 1. prosinca 2015. što prema ustaljenoj praksi Povjerenstva predstavlja povremeno obavljanje drugih poslova obveznika uz profesionalno obnašanje javne dužnosti člana Uprave trgovačkog društva Croata d.o.o. za informacijsku djelatnost. Kako se prema ocjeni Povjerenstva ne radi o redovitom i stalnom zanimanju iz članka 17. stavka 2. ZSSI-a, to Povjerenstvo u postupanju obveznika nije utvrdilo postojanje pretpostavki za pokretanje postupka zbog povrede navedene odredbe ZSSI-a.

Slijedom svega navedenog, Povjerenstvo je utvrdilo kako protiv obveznika Željka Domitrovića, člana Uprave trgovačkog društva Croata d.o.o. za informacijsku djelatnost, u odnosu na opisane okolnosti nije utvrdilo ispunjenje pretpostavki za pokretanje postupka iz nadležnosti Povjerenstva.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Željko Domitrović, osobnom dostavom
2. Podnositelju prijave na znanje
3. Objava na internetskoj stranici Povjerenstva
4. Pismohrana